સુરતમાં ચોમાસાનું જોર હાલ જ ઘટ્યું છે. શહેરના રસ્તાઓમાં ભુવા પડવાની ઘટનાઓ પણ પ્રકાશમાં આવી રહી છે. જેની પાછળ ક્યાંક ભ્રષ્ટાચારની ગંધ આવી રહી છે. મંગળવારની સમી સાંજે સુરતના નાનપુરા વિસ્તારમાં પણ કંઈક આવી જ ઘટના બનવા પામી છે. નાનપુરા સ્થિત માછીવાડ ખાતે આવેલ સર્વિસ રસ્તામાં અચાનક વિશાળ ભુવો પડતા સ્થાનિક લોકોમાં ભાગદોડ મચી ગઇ હતી. અહીંથી પસાર થતા વાહન ચાલકોના જીવ પણ તાળવે ચોંટી ગયા હતા. અહીંથી પસાર થતી એક યુવતીએ તો આ ઘટના નજરે નિહાળી હતી. તેણીનો આ ઘટનામાં બચાવ થયો હોવાનો અહેસાસ પણ કર્યો હતો. બીજી તરફ ઘટના બનતા અહીં લોકોના ટોળેટોળા ઉમટી પડ્યા હતા.